Σχέση περιοδοντικής νόσου και οξέος εμφράγματος του μυοκαρδίου
Authors: Κοντοβαζαινίτης Γεώργιος 
Published: August 2021

Η περιοδοντίτιδα και το οξύ έμφραγμα του μυοκαρδίου (ΟΕΜ) είναι δύο νοσήματα που μοιράζονται κοινούς παράγοντες κινδύνου. Επιδημιολογικά δεδομένα έχουν τα τελευταία χρόνια συσχετίσει την περιοδοντική νόσο (ΠΝ) με αυξημένο κίνδυνο για καρδιαγγειακά νοσήματα, αλλά το κάπνισμα και ο διαβήτης παραμένουν οι κυριότεροι συγχυτικοί παράγοντες που επηρεάζουν αυτή τη συσχέτιση. Ο ρόλος της περιοδοντίτιδας ως ανεξάρτητου παράγοντα κινδύνου για τα καρδιαγγειακά νοσήματα βρίσκεται και σήμερα υπό εξέταση. Ο σκοπός αυτής της μελέτης είναι 1) να διερευνηθεί εάν υπάρχει συσχέτιση μεταξύ περιοδοντικής νόσου και ΟΕΜ σε μη-διαβητικό δείγμα πληθυσμού, χρησιμοποιώντας διαφορετικούς ορισμούς τεκμηρίωσης της περιοδοντικής νόσου, 2) μετά την εξαίρεση των συγχυτικών παραγόντων κινδύνου (κάπνισμα, διαβήτη) να διερευνηθεί ο επιπολασμός της ΠΝ και η συμβολή της στα επίπεδα της C-αντιδρώσας πρωτεΐνης (C-reactive protein-CRP) στους ασθενείς με ΟΕΜ και στους μάρτυρες, άτομα δηλαδή που μετά από στεφανιογραφία διαπιστώθηκε ότι δεν είχαν σημαντική απόφραξη των στεφανιαίων αγγείων.Υλικά-Μέθοδοι Η περιοδοντική εξέταση πραγματοποιήθηκε σε 204 ασθενείς με ΟΕΜ. Η ομάδα ελέγχου/μάρτυρες περιελάμβανε 102 υγιή άτομα, χωρίς σημαντική στεφανιαία νόσο, που επιβεβαιώθηκε με στεφανιογραφία. Η περιοδοντίτιδα αξιολογήθηκε χρησιμοποιώντας κλινικές μετρήσεις όπως η Απώλεια Πρόσφυσης (ΑΠ), το Βάθος του Θυλάκου (ΒΘ) και ο αριθμός των ελλειπόντων δοντιών. Από αυτές τις μετρήσεις, διαμορφώθηκαν πέντε διαφορετικοί περιοδοντικοί ορισμοί. Επίσης αξιολογήθηκαν τα επίπεδα CRP τόσο των ασθενών όσο και των μαρτύρων. Αποτελέσματα: Χρησιμοποιώντας τις περιοδοντικές μετρήσεις, ο λόγος πιθανοτήτων (OR, CI 95%) της συσχέτισης μεταξύ ΟΕΜ και ΠΝ ήταν 1.74 (1.26-2.50), 1.83 (1.10-3.17), και 1.08 (1.06-1.13) για τη ΑΠ, το ΒΘ, και τον αριθμό των ελλειπόντων δοντιών αντίστοιχα. Μια στατιστικά σημαντική θετική συσχέτιση παρατηρήθηκε ανεξάρτητα από τον ορισμό της περιοδοντίτιδας. Τόσο ο επιπολασμός της ΠΝ όσο και τα επίπεδα CRP ήταν στατιστικά σημαντικά υψηλότερα στους ασθενείς με ΟΕΜ έναντι των μαρτύρων (38.3% έναντι 17.5%, p=0.03 και 44.3 έναντι 8.5 mg/L, p<0.001 αντίστοιχα). Η ΠΝ συσχετίσθηκε με υψηλότερα επίπεδα CRP στους ασθενείς με ΟΕΜ (52.5 έναντι 36.1 mg/L, p=0.04) καθώς επίσης και στους μάρτυρες, εντούτοις, σε αυτήν την ομάδα αυτό δεν ήταν στατιστικά σημαντικό (12.6 έναντι 7.6 mg/L, p=0.5). Η πολυπαραγοντική παλινδρομική ανάλυση επιβεβαίωσε την ΠΝ ως ισχυρό και ανεξάρτητο παράγοντα που επάγει την ανύψωση των επίπεδων CRP στους ασθενείς με ΟΕΜ. (R ² =0.28, R ² =0.30, p=0.001).Συμπεράσματα: Μετά την εξαίρεση των δύο κυριότερων συγχυτικών παραγόντων (διαβήτης, κάπνισμα), παρατηρήθηκε ότι 1) ο επιπολασμός της περιοδοντικής νόσου ήταν υψηλότερος στους ασθενείς με ΟΕΜ σε σχέση με τους μάρτυρες, 2) υπήρχε στατιστικά σημαντική συσχέτιση μεταξύ περιοδοντικής νόσου και ΟΕΜ τόσο στις διαφορετικές μετρήσεις όσο και στους διαφορετικούς ορισμούς που χρησιμοποιήθηκαν για την τεκμηρίωση της περιοδοντικής νόσου, 3) το μέγεθος της συσχέτισης εμφάνιζε ποικιλία και αυξανόταν όταν ο ορισμός της περιοδοντικής νόσου στηριζόταν σε αυστηρότερα κριτήρια, και 4) η παρουσία περιοδοντικής νόσου συνέβαλε στατιστικά σημαντικά και ανεξάρτητα από άλλους παράγοντες στην αύξηση των επιπέδων CRP του ορού τόσο στους ασθενείς με ΟΕΜ όσο και στους μάρτυρες.